VAGINALNE FARMACEVTSKE OBLIKE

Vaginalne farmacevtske oblike so tekoče, poltrdne ali trdne oblike namenjene za aplikacijo v nožnici, s katerimi lokalno zdravimo vaginalna bolezenska stanja. Vsebujejo eno ali več zdravilnih učinkovin v primerni podlagi. Razlikujemo več vrst vaginalnih farmacevtskih oblik:

* **vaginalne globule,**
* **vaginalne tablete,**
* **vaginalne kapsule,**
* **vaginalne pene,**
* **poltrdne vaginalne farmacevtske oblike** (mazila, kreme, geli),
* **vaginalni obročki**
* **tablete za vaginalne raztopine ali suspenzije,**
* **vaginalne raztopine, emulzije in suspenzije,**
* **zdravilni vaginalni tamponi.**

Njihov namen je predvsem zdravljenje glivičnih ali bakterijskih okužb nožnice, nadomeščanje ženskih spolnih hormonov v obdobju menopavze ali preprečevanje nosečnosti. Najbolj optimalen čas rabe je zvečer, pred spanjem. Aplikacija običajno poteka leže, z upognjenimi in razširjenimi nogami, da lahko zdravilo vstavimo čim globlje v nožnico. Nekatere kreme, tablete ali globule imajo priložene aplikatorje, ki omogočajo lažjo aplikacijo. Zaradi morebitnega izločanja zdravila iz nožnice je v času zdravljenja priporočeno nošenje ščitnikov perila.

Priporočljivo je, da se posvetujete z zdravnikom ali s farmacevtom o sočasni rabi vaginalnih farmacevtskih oblik s kondomom, diafragmo, tamponi ali v obdobju mesečnega perila.